A Tanács 1170/77/EGK rendelete

(1977. május 17.)

a komló piacának közös szervezéséről szóló 1696/71/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 42., 43., 113. és 235. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a csatlakozási okmánnyal [3] módosított, a komló piacának közös szervezéséről szóló, 1971. július 26-i 1696/71/EGK tanácsi rendelet [4] alkalmazása óta a komlópiac helyzete világszerte és a Közösség szintjén egyaránt gyökeresen megváltozott, amit a kereslet és kínálat közötti egyensúlyhiány mutat, amely az árak hirtelen eséséhez vezetett; mivel ez az egyensúlyhiány részben a komlótermelő területek – különösen bizonyos fajtáké – túlzott növekedésének, részben pedig a söripar kisebb mennyiségű komlófelhasználásának eredménye, amelynek következményeként nagy készletek halmozódtak fel komlólisztből és -kivonatból; mivel ezért a piac jobb stabilizációja érdekében módosítani kell bizonyos közösségi szabályokat;

mivel minimális minőségi követelmények előírásával, valamint legalább a termelés helyére, a betakarítás évére és a fajtára kiterjedő minősítési rendszer alkalmazásával minőségpolitikát kell bevezetni; mivel meg kell tiltani az igazolással nem rendelkező termékek forgalomba hozatalát, valamint azon termékek behozatalát, amelyek nem felelnek meg az egyenértékű minimális követelményeknek;

mivel a termelők jövedelme alábecslésének elkerülése végett a támogatás megállapításában meghatározó tényezőt, az átlagos jövedelmet csak a teljes termőerőben lévő területek alapján kell kiszámítani;

mivel a támogatás termelésirányító szerepének megerősítése érdekében a támogatást nem fajtánként, hanem azonos jellemzőkkel és azonos végső felhasználással rendelkező fajtacsoportonként kell meghatározni;

mivel lehetővé kell tenni, hogy a komlótermelők befolyással rendelkezzenek a kereslet és kínálat közötti egyensúly elérésére, amely szükséges az árak és jövedelmek stabilizálásához; mivel ezt a célt könnyebben el lehet érni, és a termelők nagyobb befolyással lehetnek a termelési politikára és a kínálat kezelésére, ha termelői csoportokat alakítanak; mivel annak érdekében, hogy az elismert termelői csoportok számára lehetővé váljon e cél elérése, az elismerésük egyik feltétele az kell, hogy legyen, hogy a csoportok a tagjaik teljes megtermelt mennyiségét forgalomba hozzák, valamint hogy a támogatást a tagjaik között a komlótermő területek arányában és a piaci helyzet figyelembevételével osszák föl;

mivel a piac jelenlegi helyzetét figyelembe véve egy meghatározott időszakra meg kell tiltani a komlótermő területek növelését a strukturális feleslegek kialakulásának elkerülése végett; mivel továbbá ugyanezen időszak alatt a termelőknek a fajtaváltásra és a komlóültetvények átszervezésére nyújtott támogatás folytatásával kell a közösségi termelés minőségét is a piaci trendekhez alakítani; mivel azonban e támogatás nyújtásának feltétele az átalakított terület jelentős csökkentése;

mivel az 1696/71/EGK rendelet alkalmazása során szerzett tapasztalatok azt mutatták, hogy szükség van olyan, a termelési támogatás módosításától különböző eszközökre, amelyekkel megelőző intézkedések hozhatók abban az esetben, ha strukturális felesleg vagy piaci zavarok veszélye merül fel;

mivel az e rendeletben szereplő módosítások alkalmazásának tekintetében szükség lehet átmeneti intézkedések bevezetésére; mivel adminisztratív okokból a termelésre nyújtott támogatásra vonatkozó intézkedéseket az 1977-es betakarításig nem lehet alkalmazni, ugyanakkor a jelenlegi piaci viszonyokra való tekintettel az egyéb módosításokat, különösen pedig a fajtaváltásra nyújtott támogatásról szóló módosításokat azonnal alkalmazni kell,

ELFOGADTA EZT A RENDELETET:

1. cikk

Az 1696/71/EGK rendelet a következő cikkekben foglaltak szerint módosul.

2. cikk

Az 1. cikk a következő rendelkezéssel egészül ki:

"(4) A 12. cikk (5) bekezdésének értelmében:

a) az előkészítés első fázisában lévő komló az első szárítási kezelés és csomagolás után lévő értékesítésre kész komlót jelent;

b) a teljes termőerőben lévő területek:

a termelés harmadik évétől kezdődően a teljes termőerőben lévő területek."

3. cikk

A 2. cikk helyébe a következő rendelkezés lép:

"2. cikk

(1) Az 1. cikkben említett, a Közösség területén betakarított termékek vagy a Közösség területén betakarított komlóból készült termékek vagy a harmadik országokból importált termékek eredetét minősítési eljárásnak kell alávetni.

(2) Az igazolást csak azokra a termékekre lehet kiadni, amelyek megfelelnek a forgalmazás adott fázisára jellemző minimális minőségi követelményeknek.

(3) A igazolás legalább a következőket tartalmazza:

a) a komló termelésének helye/helyei;

b) a betakarítás éve/évei;

c) a fajta vagy fajták.

(4) A Tanács a Bizottság javaslatára, minősített többséggel elfogadja e cikk alkalmazásának az egyes termékekre vonatkozó általános szabályait, valamint megállapítja azok alkalmazásának kezdetét.

(5) E cikk alkalmazásának részletes szabályait a 20. cikkben meghatározott eljárásnak megfelelően kell elfogadni."

4. cikk

(1) A 3. cikkből az "eredetmegjelölés tekintetében" szöveget el kell hagyni.

(2) A 4. cikk hatályát veszti.

(3) Az 5. cikk (2) bekezdése helyébe a következő rendelkezés lép:

"(2) Az 1. cikkben említett termékek akkor tekinthetők az (1) bekezdésben meghatározott minőségi jellemzőkkel rendelkezőknek, ha csatolják hozzájuk a származási ország hatóságai által kiadott, a 2. cikkben említett igazolással egyenértékűnek elfogadott tanúsítványt. E tanúsítványok egyenértékűségét a 20. cikkben meghatározott eljárásnak megfelelően legkésőbb 1978. december 31-ig igazolják."

5. cikk

A 7. cikk helyébe a következő rendelkezés lép:

"7. cikk

(1) E rendelet alkalmazásában: "termelői csoport": olyan csoport, amely kizárólag vagy – ahol a nemzeti jogszabályok megengedik – főként komlótermelőkből áll, és amely a termelők kezdeményezésére különösen a következő célok megvalósítására alakult:

a) a tagok összes termelésének értékesítése által a kínálat koncentrálása és a piac stabilizálása;

b) a termelés, együttes hozzáigazítása a piaci követelményekhez, valamint a fajtaváltás és a komlóültetvények átszervezése útján a termékek javítása;

c) a termelés, valamint a betakarítás ésszerűsítése és gépesítése a termelés jövedelmezőségének növelése érdekében;

d) közös termelési szabályok elfogadása;

e) a 12. cikkben meghatározott támogatási rendszer igazgatása a következők szerint:

- a csoport tagjai részére az általuk megművelt terület arányában rájuk eső támogatási összeg kiosztása,

- az a) pontban meghatározott célok elérését szolgáló intézkedések meghozatala,

továbbá amelyet a (3) bekezdés rendelkezései értelmében egy tagállam elismert.

(2) E rendelet alkalmazásában: "szövetség": elismert termelői csoportok azon szövetsége, amelyet a csoportokkal azonos célkitűzés vezérel és a (3) bekezdés szerint valamely tagállam elismert.

(3) A tagállamok azokat a termelői csoportokat és a belőlük alakult azon szövetségeket ismerik el, amelyek ezt kérelmezik és megfelelnek a következő általános feltételeknek:

a) közös szabályokat vezetnek be a termelésben és a piacra juttatásban (a forgalomba hozatal első szakasza);

b) alapszabályukban kötelezik azokat a termelőket, akik tagjai a termelői csoportnak, illetve az elismert csoportokat, amelyek tagjai a szövetségnek, hogy:

- a termelés közös szabályait betartsák,

- teljes termelésüket a csoporton vagy a szövetségen keresztül értékesítsék.

Ez a kötelezettség nem vonatkozik azonban azokra a termékekre, amelyekre a termelők még a csoporthoz való csatlakozásuk előtt adásvételi szerződést kötöttek, feltéve hogy a csoportot tájékoztatták ezekről a szerződésekről, és az jóváhagyta azokat.

Mindazonáltal a fenti jóváhagyás 1980. december 31-ig nem kötelező.

Egy csoport vagy szövetség feljogosíthatja tagjait arra, hogy termelésük egy részét a csoport vagy a szövetség által meghatározott és felügyelt szabályok szerint saját maguk értékesítsék;

c) bizonyítják gazdasági életképességüket;

d) tevékenységi körük teljes területén kizárnak minden megkülönböztetést a közösségi termelők és azok csoportjai között, különös tekintettel azok nemzetiségére vagy letelepedési helyére;

e) minden termelőnek, aki vállalja, hogy betartja az alapszabályt, megkülönböztetés nélkül biztosítják a jogot, hogy egy csoport tagja lehessen;

f) alapszabályukba belefoglalják az arra vonatkozó rendelkezéseket, hogy a csoport vagy a szövetség azon tagjai, akik meg kívánják szüntetni tagságukat, ezt leghamarabb hároméves tagság elteltével tehetik meg, és feltéve hogy ezen szándékukról kilépésük előtt legalább egy évvel tájékoztatják a csoportot vagy a szövetséget.

A fent említett rendelkezések a nemzeti törvények vagy rendelkezések sérelme nélkül alkalmazandók azzal a céllal, hogy különleges esetekben megvédjék a csoportot, az egyesülést vagy azok hitelezőit egy tag kilépésének anyagi következményeitől, és hogy megakadályozzák, hogy egy tag a költségvetési év folyamán lépjen ki;

g) a nemzeti jogszabályok rendelkezései értelmében rendelkeznek az ahhoz szükséges jogképességgel, hogy jogokat és kötelezettségek alanyai lehessenek;

h) alapszabályukban kötelezettséget vállalnak arra, hogy azzal a tevékenységgel kapcsolatosan, amelyre elismerést nyertek, elkülönített elszámolásokat vezetnek;

i) nem rendelkeznek erőfölénnyel a Közösségben.

(4) A termelői csoportok és szövetségek elismerésére hatáskörrel rendelkező tagállam az a tagállam, amelynek területén a termelői csoport vagy szövetkezet létesítő okirat szerinti székhelye található.

(5) Az e cikk alkalmazására és különösen az (1) bekezdés e) pontjában meghatározott támogatási rendszer igazgatására, a (3) bekezdés a) pontja alkalmazásában a "piacra juttatás" meghatározására, valamint a (3) bekezdés f) pontjában megállapított rendelkezésekre vonatkozó szabályokat a 20. cikkben meghatározott eljárásnak megfelelően kell meghozni."

6. cikk

A 8. cikk helyébe a következő rendelkezés lép:

"8. cikk

(1) A tagállamok az elismert termelői csoportoknak a 7. cikk (3) bekezdésében előírt elismerését követő három éven keresztül, megalakulásuk és működésük ösztönzésére és megkönnyítésére támogatást nyújthatnak. Az első, második és harmadik évben az ilyen címen adott támogatás nem haladhatja meg azon termékek értékének 3, 2, illetőleg 1 %-át, amelyekre az elismerés vonatkozik és amelyeket piacra juttattak. A támogatás azonban az első évben nem haladhatja meg a termelői csoport működési költségeinek 60 %-át, a másodikban 40 %-át és a harmadik évben annak 20 %-át.

A forgalomba hozott termékek értékét évente a következők alapján kell kiszámítani:

- a tagtermelők által a belépésüket megelőző három naptári évben forgalomba hozott átlagos termelés,

- az ugyanezen termelők által ugyanezen időszakban elért átlagos termelői árak.

(2) A Tanács a Bizottság javaslatára, minősített többséggel elfogadja e cikk alkalmazásának általános szabályait.

E cikk alkalmazásának részletes szabályait a 20. cikkben meghatározott eljárásnak megfelelően kell elfogadni."

7. cikk

A 9. cikk helyébe a következő rendelkezés lép.

"9. cikk

(1) 1977. július 1-jétől 1979. december 31-ig tilos a komlótermő területek bármilyen növelése.

E bekezdés alkalmazásában a tagállamok az elismert termelői csoportokat egyetlen termelőnek tekinthetik.

(2) A tagállamoknak meg kell tenniük minden szükséges intézkedést az (1) bekezdésben említett tilalom alkalmazásának ellenőrzésére.

(3) A tagállamok az elismert termelői csoportoknak hektáronként 1800 elszámolási egységet meg nem haladó támogatást nyújthatnak a 7. cikk (1) bekezdésének b) pontjában meghatározott más fajtákra való áttéréshez és a komlóültetvények átszervezéséhez, feltéve hogy ezek a munkálatok legkésőbb 1979. július 1-jéig lezajlanak és az érintett területnek legalább 40 %-os csökkenését eredményezik.

(4) A Tanács a Bizottság javaslatára minősített többséggel határozhat az e cikkben említett intézkedések alkalmazása határidejének meghosszabbításáról."

8. cikk

A 12. cikk helyébe a következő rendelkezés lép:

"12. cikk

(1) A Közösség területén termelt komlóra támogatási rendszert kell bevezetni.

(2) A támogatás a megfelelő jövedelem elérése céljából nyújtható a termelőknek.

(3) A Közösség azon részein, ahol az elismert termelői csoportok megfelelő jövedelmet tudnak biztosítani tagjaik számára és képesek a kínálat ésszerű irányítására, a támogatást csak az ilyen termelői csoportoknak kell megadni.

Az egyéb területeken a támogatást egyéni termelőknek kell megadni.

(4) A Tanács a Bizottság javaslatára, amely a tagállamok által közölt információkon alapul, minősített többséggel időben elfogadja a (3) bekezdés első albekezdésében említett területek listáját.

(5) a) A különböző fajtacsoportonként eltérő támogatás hektáronkénti összegét különösen a következők figyelembevételével kell megállapítani:

- valamennyi fajtacsoportra vonatkozóan a komló előkészítésének első fázisában elért, és ebben a fázisban a teljes termőerőben lévő területekre kiszámított bevétel, a korábbi betakarítások átlagos bevételével összehasonlítva,

- a közösségi piac jelenlegi helyzete és előrelátható fejlődési iránya,

- a külső piaci tendenciák és a világpiaci árak,

- a költségek alakulása.

b) A komló különböző fajtacsoportjai a következők:

- 1. csoport: aromás komlófajták,

- 2. csoport: keserű komlófajták,

- 3. csoport: egyéb fajták.

(6) Abban az esetben, ha a 11. cikkben említett jelentés azt mutatja ki, hogy a közösségi komlópiac kínálati oldalán zavarok és strukturális felesleg kialakulásának veszélye fenyeget:

a) a támogatás nyújtása korlátozható az adott évben bejegyzett komlótermő területek egy részére;

b) a termelés első vagy második évében lévő komlótermő területeket támogatásra nem jogosultnak lehet nyilvánítani.

A komlótermő területeknek a termékek forgalmazásának fejlődésével összefüggésben történő, különösen a szerződéseken, az árszinten és a készletek állapotán alapuló vizsgálata után határozni kell arról, hogy az a) és b) pontban meghatározott intézkedéseket valamennyi vagy csak néhány fajtacsoportra alkalmazzák.

(7) A megelőző naptári évi betakarításához tartozó területekre vonatkozó támogatás összegét a 11. cikkben említett jelentés benyújtását követő két hónap során, valamint június 30. előtt kell megállapítani a Szerződés 43. cikkének (2) bekezdésében meghatározott eljárásnak megfelelően.

(8) Az e cikk végrehajtására vonatkozó intézkedéseket a 20. cikkben meghatározott eljárásnak megfelelően kell meghozni."

9. cikk

A 13. cikk (1) bekezdése helyébe a következő rendelkezés lép:

"(1) A 12. cikk (6) bekezdésére is figyelemmel a támogatást olyan nyilvántartott területet művelő termelőknek nyújtják, ahol a termést már betakarították.

A tagállamok kijelölik azokat a hatáskörrel rendelkező szerveket, amelyek termelőnként nyilvántartásba veszik a komlótermő területeket, és amelyek a nyilvántartás ellenőrzéséért és vezetéséért felelősek."

10. cikk

A rendelet a következő cikkel egészül ki:

"16a. cikk

Azokban az esetekben, amikor felesleg képződésének vagy a piac kínálati struktúrájában bekövetkező zavaroknak a veszélye merül fel, a Tanács a Bizottság javaslatára, minősített többséggel megteheti a megfelelő intézkedéseket a piaci egyensúlyhiány elkerülésére. Ezek az intézkedések például a következő területeket érinthetik:

- a termelési potenciált,

- a kínálat volumenét,

- a forgalmazási feltételeket."

11. cikk

A 17. cikk (5) bekezdése helyébe a következő rendelkezés lép:

"(5) A közös intézkedések EMOGA által viselt becsült összköltsége kétmillió elszámolási egység."

12. cikk

A 23. cikk helyébe a következő rendelkezés lép:

"23. cikk

Amennyiben az 1170/77/EGK rendelettel módosított rendszerre való áttéréshez átmeneti intézkedésekre lenne szükség, különösen ha a módosított rendszernek a meghatározott időpontban való bevezetése jelentős nehézségekbe ütközik, az említett intézkedéseket a 20. cikkben meghatározott eljárásnak megfelelően kell meghozni. Ezeket az intézkedéseket legkésőbb 1980. december 31-ig lehet alkalmazni.

Eddig az időpontig az Egyesült Királyság jogosult termelőinek kifizetni a termelési támogatást az általa kijelölt szerv közvetítésével."

13. cikk

Ez a rendelet 1977. július 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1977. május 17-én.

a Tanács részéről

az elnök

J. Silkin

[1] HL C 6., 1977.1.10., 142. o.

[2] HL C 56., 1977.3.7., 23. o.

[3] HL L 73., 1972.3.27., 14. o.

[4] HL L 175., 1971.8.4., 1. o.

--------------------------------------------------